એક પ્રેમીયુગલની વાત છે. પ્રેમિકા મળે ત્યારે એ ફોન લઈને બેસે. એના ફોટા પાડે. એની વાતો રેકોર્ડ કરે. તું નથી હોતી ત્યારે તને જોવા માટે, તને સાંભળવા માટે આ બધું કરું છું. પ્રેમિકાએ કહ્યું, તું પછીના સમય માટે અત્યારે આ બધું શા માટે કરે છે? અત્યારે મારી સાથે રહેને! હું તો તારા ચહેરાને મારી આંખોમાં ભરી લઉં છું. તારા સંવાદને ફીલ કરું છું. તારા સ્પર્શને માણું છું. તારી સાથે હોઉં ત્યારે જ તો મને લાગે છે કે હું મારી સાથે હોઉં છું. તું ક્યાં હોય છે? તું તારી સાથે નથી હોતો. મારી સાથે પણ નથી હોતો. તારા ફોન સાથે હોય છે. તને પછી મને જોવી હોય છેને? હું તો તારો ચહેરો એવો ફીલ કરું છું કે આંખો બંધ કરું ને તું તરવરી જાય. જરાક ખોવાઉં ત્યાં તારા સંવાદ યાદ આવે. મારે તને યાદ કરવા ફોનની જરૂર નથી, કારણ કે હું તારી સાથે હોઉં ત્યારે મને જ ફીલ કરું છું.